b"\n_START_ARTICLE_\nAnne Ramsey\n_START_SECTION_\nZgodnje \xc5\xbeivljenje\n_START_PARAGRAPH_\nRamseyjeva se je leta 1929 rodila v Omahi, Nebraska, pod imenom Anne Mobley. Njen o\xc4\x8de je bil zavarovalni\xc5\xa1ki funkcionar in potomec romarjev. Obiskovala je \xc5\xa1olo Bennington College in se kmalu pri\xc4\x8dela zanimati za gledali\xc5\xa1\xc4\x8de. V 50. letih je nastopila v ve\xc4\x8d broadwayskih produkcijah in se leta 1954 poro\xc4\x8dila z igralcem Loganom Ramseyjem. Skupaj sta se preselila v Filadelfijo in tam ustanovila Filadelfijsko gledali\xc5\xa1\xc4\x8de \xc5\xbeivih umetnosti.\n_START_SECTION_\nKariera\n_START_PARAGRAPH_\nV 70. letih se je Ramseyjeva uveljavila v Hollywoodu kot karakterna igralka in se vsake toliko pojavila v ve\xc4\x8d televizijskih oddajah, mednje spadata Wonder Woman in Three's Company. S soprogom je mo\xc4\x8di zdru\xc5\xbeila pri petih projektih, med drugim v filmih The Sporting Club in Meet the Hollowheads, ki sta zanjo pomenila prvo in zadnjo filmsko vlogo. Po dokon\xc4\x8danju filma The Goonies leta 1985 si je morala Ramseyjeva na operaciji raka odstraniti del jezika in \xc4\x8deljusti. Odtod izvira tudi njena prepoznavna nerazlo\xc4\x8dna in po\xc5\xbeirajo\xc4\x8da govorica, s katero je blestela v svojih zadnjih filmskih vlogah._NEWLINE_Za upodobitev gospe Lift v filmu Vrzi mamo z vlaka, v katerem je zaigrala ob Billyju Crystalu in Dannyju DeVitu, je prejela nominacijo za oskarja za najbolj\xc5\xa1o \xc5\xbeensko stransko vlogo. Slednjega ji je naposled speljala Olympia Dukakis. V isti kategoriji je Ramseyjeva prejela \xc5\xa1e nominacijo za zlati globus in nagrado Saturn. Leto kasneje je opravila \xc5\xa1e svoj zadnji javni nastop, v epizodi nanizanke ALF.\n_START_SECTION_\nSmrt\n_START_PARAGRAPH_\nLeta 1988 so preiskave pokazale, da se je v Ramseyjevi znova razvila rakasta tvorba. Avgusta tistega leta je nato umrla za rakom grla v Bolni\xc5\xa1nici filma in televizije v Los Angelesu."